## Pravilnik Spomenice domovinskog rata

### NN 108/2000 (3.11.2000.), Pravilnik Spomenice domovinskog rata

# PREDSJEDNIK REPUBLIKE HRVATSKE

if !supportEmptyParas endif

2137

Temeljem članka 5., 6., 22. i 35. Zakona o odlikovanjima i priznanjima
Republike Hrvatske (»Narodne novine«, broj 20/95) i članka 22. Pravilnika o
odlikovanjima i priznanjima od 4. listopada 2000. godine, donosim

## PRAVILNIK

### SPOMENICE DOMOVINSKOG RATA

Članak 1.

Ovim Pravilnikom propisuje se izgled i tehnička izvedba Spomenice
domovinskog rata (u daljnjem tekstu: Spomenica), izgled i opis isprave o
dodjeli Spomenice, način nošenja i isticanja Spomenice te druga pitanja od
značenja za Spomenice.

Članak 2.

Spomenica je ustanovljena
Zakonom o odlikovanjima i priznanjima Republike Hrvatske (»Narodne novine«,
broj 20/95).

Spomenica temeljem čl. 6.
Zakona o odlikovanjima i priznanjima Republike Hrvatske (»Narodne novine«, broj
20/95) zauzima sedamnaesto mjesto u važnosnome slijedu odlikovanja Republike
Hrvatske.

Članak 3.

Spomenica se dodjeljuje hrvatskim
i stranim državljanima za sudjelovanje u Domovinskom ratu kao dragovoljci,
borci Hrvatske vojske ili na drugi djelatni način.

Članak 4.

Spomenica se sastoji od znaka
Spomenice na vrpci trokutastog oblika, male oznake Spomenice i umanjenice
Spomenice.

Znak Spomenice je brončani
medaljon, promjera 40 mm. Na licu znaka Spomenice je lik mlade žene koja
simbolizira Hrvatsku. Mlada žena stoji u prepletu vijenca od maslinove (lijevo)
i hrastove grančice (desno), unutar profilirana ruba medalje. Mlada žena drži u
desnoj ruci mač usmjeren prema tlu, a u uzdignutoj lijevoj ruci drži grb
Republike Hrvatske.

Na naličju Spomenice je uz
rub natpis SPOMENICA DOMOVINSKOG RATA čiji kraj i početak povezuje pleterni
ornament. U sredini je državni monogram RH.

Znak Spomenice je s ušicom i
karikom ovješen o vrh istostraničnog trokuta stranica duljine 42 mm. Trokut
čini vrpca od moarirana ripsa u bojama zastave Republike Hrvatske. Na naličju
trokuta je vodoravna igla za ovjes.

Malu oznaku Spomenice čini
minijatura i vrpca. Minijatura je umanjeni otkov lica znaka Spomenice promjera
13,5 mm, pričvrš­ćen na sredini pačetvorine. Vrpca je od svilenog moariranog
ripsa u bojama zastave Republike Hrvatske. Od vrpce je složena vodoravna
pačetvorina visine 14 mm i širine 34 mm. Na naličju male oznake je igla za
ovjes.

Umanjenicu Spomenice čini
minijatura i vrpca. Minijatura je umanjeni otkov lica znaka Spomenice promjera
18 mm, ovješen o svilenu moariranu vrpcu u bojama zastave Republike Hrvatske,
složenu u okomitu pačetvorinu visine 40 mm i širine 12 mm. Na naličju
umanjenice je igla za ovjes.

Sastavni dio ovoga Pravilnika
je slikovni prikaz Spomenice.

Članak 5.

Pri dodjeli Spomenice
dodjeljuje se isprava o dodjeli (u daljnjem tekstu: isprava).

Isprava je otisnuta na matt kunttdruck papiru (250 g/m2, veličine
210 x 297 mm).

Sadržaj isprave je na bijeloj
podlozi koja je uz lijevi i desni rub isprave ukrašena tropleto ornamentiranim
stupićima. U gornjem dijelu isprave nalazi se, u sredini, grb Republike
Hrvatske uz natpis: REPUBLIKA HRVATSKA. Ispod grba s natpisom vijori traka u
bojama zastave Republike Hrvatske. Ispod je natpis (redovi su odvojeni /):
ODLUKOM / PREDSJEDNIKA REPUBLIKE / odlikovan
je / IME I PREZIME / SPOMENICOM / DOMOVINSKOG RATA / U Zagrebu, datum. /
PREDSJEDNIK / RE­PUB­LIKE HRVATSKE / I VRHOVNI ZAPOVJEDNIK OS RH / (potpis
predsjednika Republike Hrvatske) / IME I PREZIME predsjednika Republike
Hrvatske. U donjoj polovici isprave natpis je položen preko uvećane svijetle
slike lica Spomenice.

Sastavni dio ovoga Pravilnika
je slikovni prikaz isprave.

Članak 6.

Predsjednik Republike
Hrvatske (u daljnjem tekstu: predsjednik Republike) dodjeljuje Spomenicu na
vlastiti poticaj ili na prijedlog Državnog povjereništva za odlikovanja i
priznanja Republike Hrvatske (u daljnjem tekstu: Državno povjereništvo).

Državnom povjereništvu
prijedlozi se upućuju putem Ministarstva obrane i Ministarstva unutarnjih
poslova. Prijedloge za dodjelu Spomenica potpisuju ministar obrane i ministar
unutarnjih poslova.

Članak 7.

Spomenicu odlikovane osobe
ističu prilikom svečanih prigoda.

Mala se oznaka ističe
isključivo na službenoj odori, a uma­njenica isključivo na civilnoj odjeći.

Umanjenica Spomenice se
ističe prilikom svečanih prigoda, prema prilikama i potrebama nosioca.
Potrebito je obratiti pozornost na primjeren izgled, ponašanje i dostojanstvo
kao i važnost prigode kada se odlikovanje ističe.

Žene ističu umanjenicu
Spomenice na lijevoj strani grudi, od­nosno uz druge umanjenice složene u niz
po važnosnome slijedu.

Muškarci ističu umanjenicu
Spomenice u lijevom zapučku, od­nos­no uz druge umanjenice složene u niz po
važnosnome slijedu na lijevom suvratku odijela.

Zajedno sa znakom Spomenice
nije dopušteno isticati malu oznaku i umanjenicu iste Spomenice.

Članak 8.

Predsjednik Republike uručuje
Spomenicu osobno.

Predsjednik Republike može
imenovati izaslanika za uruče­nje Spomenice.

Izaslanik predsjednika
Republike za uručenje Spomenice može biti predsjednik Zastupničkog i
Županijskog doma Hrvat­skoga državnog sabora, predsjednik Vlade Republike Hrvatske,
ministar te iznimno osoba po odluci predsjednika Republike.

Prilikom uručenja Spomenice
odlikovani dobiva uz Spomenicu i ispravu te kutiju za Spomenicu.

Članak 9.

Za sva ostala prava, obveze i
odgovornosti osoba odlikovanih Spomenicom koja nisu uređena ovim Pravilnikom
primjenjuju se odredbe Zakona te Pravilnika o odlikovanjima i priznanjima.

Članak 10.

Ovaj Pravilnik stupa na snagu danom objave u “Narodnim novinama”.

Broj:
01-051-00-3288/1

Zagreb, 6.
listopada 2000.

Predsjednik
Republike Hrvatske
**Stjepan Mesić,** v. r.

if !supportEmptyParas endif

![](dodatni/374544.gif)

![](dodatni/374545.gif)

Pravilnik, NN 108/2000-2137